Gordhan getuig terwyl EFF betoogPravin Gordhan. Foto: Tracey Adams/ANA Pravin Gordhan, minister van openbare ondernemings, het gesê diegene wat by staatskaping betrek word, veg terug om te verseker dat “die soeklig nie op hulle val nie”. Gordhan het onder meer na Bell Pottinger en die fopnuus-verskynsel verwys tydens sy getuienis voor die kommissie van ondersoek na staatskaping. “Mense sal hul buitensporige vrygewigheid of toegang daartoe op een of ander manier verdedig. Die patroon wat aan die lig kom is ŉ subkultuur van kaping wat deel word van die hele verskynsel … so jy het die groot visse en die klein visse.” Gordhan het in sy getuienis voor die Zondo-kommissie na staatskaping gesê hy moes met beamptes by die tesourie konsulteer oor gebeurtenisse en vergaderings waarvan hy deel was as minister van finansies aangesien alles nie meer vars in sy geheue is nie. Hy het ook in sy getuienis die ANC se resolusie by sy 54ste nasionale konferensie voorgelees. Dit verwys na die stryd teen korrupsie en die party wat dit veroordeel. “Met hierdie besluit en my gewete in gedagte verskaf ek hierdie verklaring aan die kommissie in sy belangrike werk om die waarheid oor staatskaping te ontbloot en te verseker dat dit nie weer gebeur nie.” Volgens Gordhan het sy departement op dokumente en bewyse afgekom rakende bestuurskwessies by staatsinstellings en sal dit aan die kommissie oorhandig word. Adjunkhoofregter Raymond Zondo, voorsitter van die kommissie, het vroeër gelas dat die vakbond Apsa aan die kommissie moet skryf om hul bewerings teen adv. Paul Pretorius, hoof van die regsraad van die kommissie te motiveer. Apsa het versoek dat Pretorius homself aan die kommissie moet onttrek omdat hy glo voorheen vir Adrian Lackay, voormalige woordvoerder van die Inkomstediens, verteenwoordig het. Lackay is nou die woordvoerder vir Gordhan se departement. Zondo het gesê hy het kennis geneem van die beweringe, maar dat hy die naweek met Pretorius gesels het en besluit het dat hy moet bly. Honderde EFF-ondersteuners het intussen voor die gebou waar die ondersoek in Parktown, Johannesburg, plaasvind betoog teen Gordhan se getuienis voor die kommissie. Gordhan se familie, Lackay, Ivan Pillay, voormalige Inkomstediens-kommissaris, en Barbara Hogan, voormalige minister van openbare ondernemings, was ook Maandag teenwoordig toe Gordhan getuig het.